
    Forord


    Jeg underviser mange studenter hvert år i språkutvikling, leseutvikling, matematikkutvikling og læringsutfordringer knyttet til dette. Hvert år har jeg også tenkt at dette hadde vært enklere hvis jeg hadde hatt en lærebok som knyttet forskning til praksis, som var basert på forskning, og som kanskje også viste studentene hvordan vi faktisk får kunnskap om dette. Studentene hadde i økende grad artikler, artikkelsamlinger eller bøker som var mer basert på praktiske erfaringer og i mindre grad forskning, på pensumlisten. Selv om artikler er viktige, så jeg at de kunne føre til en fragmentert forståelse. De er komplisert metodisk, svært spisset tematisk og det engelske vokabularet er uvant. Hva som ble gjengitt under eksamen, var ikke alltid i tråd med det som faktisk var hovedfunnene.


    Jeg ønsket meg derfor en fagbok på norsk som var basert på ny og oppdatert forskning. Etter hvert innså jeg at boken jeg ønsket meg, kanskje ikke ville komme, og bestemte meg derfor for å skrive den selv. Selv om jeg har skrevet mange artikler, har det å skrive en omfattende bok vært både morsommere, men også mer krevende enn jeg kunne ant på forhånd. Jeg er skyldig flere en stor takk for å ha bidratt til at boken ble realisert. En stor takk til redaktør Hallvard Aamlid for at den i det hele tatt kom til, og for all oppmuntring de mange gangene hvor jeg hadde tenkt å gi opp prosjektet. Også en stor takk til en dyktig anonym fagfelle for gode innspill og grundige kommentarer som førte til store forbedringer av manuskriptet. Til slutt: Mannen min Arne har vært en støtte for meg hele min karriere, det gjelder også for denne boken. Jeg er utrolig takknemlig for alt vi har gjennomført sammen, alt jeg har lært av deg, og hvordan vi har utviklet oss og fortsetter å utvikle oss som forskere.


    Eiksmarka, 16.01.2025, Monica Melby-Lervåg

  Innledning


  Hvert år står ca. 50 000 barn klare til skolestart fulle av forventninger. Dessverre vet vi også at mange av dem etter en tid møter skuffelse, frust­rasjon og nederlag fordi de strever med å lære seg ferdigheter som andre ser ut til å tilegne seg nærmest uanstrengt. For dem av oss som mestret skolen uten nevneverdige utfordringer, er det nok vanskelig å forstå fullt ut hvor krevende det er å ha lærevansker, ikke minst for barnet selv, men også for lærere, foreldre og andre tett på som gjerne vil hjelpe.


  Siden årtusenskiftet har forskningen på lærevansker og tiltak for elever med vansker i språk, lesing og matematikk hatt en rivende utvikling i både kvalitet og omfang. Fra å ha en i beste fall fragmentert forståelse av lærevansker og hva som ligger til grunn for dem, har vi i dag en mer komplett kunnskap som gir helt andre muligheter for å hjelpe og forstå barn med lærevansker enn vi hadde tidligere. Gjennom forskning som har sitt utspring i flere fagfelt, blant annet utviklingspsykologi, pedagogisk psykologi, spesialpedagogikk og nevrovitenskap, har vi nå mulighet til å integrere kunnskap slik at vi kan forstå årsaker til ulike lærevansker og hvilke tiltak og type oppfølging som er hensiktsmessig.


  En hovedmålsetting med denne boken er at den skal være strengt forskningsbasert, altså gjennomgående presentere ny forskning av høy kvalitet fra en som selv er en aktiv forsker. For meg er det en selvfølge at litteratur som dette er basert på forskning, og at vi skylder barn med læringsutfordringer og deres foreldre at vi som fagpersoner baserer vårt arbeid på et grunnlag som er så sikkert som mulig. Dersom vi som fagpersoner skal forstå lærevansker og hva vi kan gjøre for å forebygge og avhjelpe dem, må vi vite hva vi snakker om, være presise og kunne holde oss oppdatert i litteratur og nye undersøkelser. Mye forskning er imidlertid vanskelig tilgjengelig, både fordi den krever abonnementer, men også fordi artikler kan være svært spesifikke og i liten grad inneholde kontekstbasert informasjon. Med denne boken håper jeg å kunne nå ut med forskning til grupper som spesialpedagoger og lærere som kan ha stor nytte av denne kunnskapen i sitt daglige arbeid. Jeg håper i tillegg å bidra til at studenter får en bedre forståelse av forskning og hvordan det kan brukes, også før de har gjennomført masteroppgaven.


  Dessverre, selv med et bedre forskningsgrunnlag enn noen gang før viser en rekke rapporter og undersøkelser at vi har mislyktes i å gi barn som strever med lærevansker, et godt skoletilbud hvor de får oppfølg­ing og tilrettelagte tiltak, og hvor de opplever mestring, fremgang og kan få utnyttet sitt potensial (Barneombudet 2017; NOU 2019: 3, Meld. St. 6 (2019–2020)). Spesialundervisning har vist seg å ha liten effekt (Kvande, Belsky, & Wichstrøm, 2018; Lekhal, 2018), lærere opplever at de ikke har nok kompetanse i møte med disse elevene (Antonsen, Maxwell, Bjørndal, & Jakhelln, 2020; Mjaavatn & Frostad, 2015; Velsvik Bele, 2011), og vi har ikke lyktes med å sørge for at alle skoler systematisk tilbyr intensivkurs (se opplæringsloven § 1-4) og annen oppfølging som kan hjelpe elevene med mindre vansker (Sandsør, Reiling, & Skålholt, 2020).


  Det er med andre ord mye som tyder på at kunnskapen vi har fra forskning, ikke i tilstrekkelig grad når ut til de som arbeider med å gi et godt opplæringstilbud til elever med lærevansker, som lærere, spesial­pedagoger og skoleledere. Min inngangsport til forskning på elever med lærevansker er fra PP-tjenesten. Jeg arbeidet der i flere år før jeg begynte å forske, og jeg fortsatte også å arbeide deltid mens jeg forsk­et. Dette arbeidet har preget meg på mange måter, men kanskje en ting som virkelig har festet seg, er hvor fortvilte nyutdannede lærere og spesialpedagoger var da de uunngåelig også fikk ansvar for elever med lærevansker. På ett av mange samarbeidsmøter mellom skole, PP-tjeneste og foreldre hvor fokuset var et barn med lese- og matematikk­vansker, husker jeg den nyutdannede læreren begynte å gråte og sa: «Vi har ikke lært noe om hva vi skal gjøre for elevene med lærevansker, alt fokuset har vært på valg av litteratur i norsk og å lære elevene avansert matematikk, men det hjelper jo ingenting hvis de ikke lærer å lese eller forstå grunnleggende aritmetikk.» En viktig målsetting med denne boken er å få kunnskap fra forskning ut til deg som utdanner deg til lærer eller spesialpedagog, slik at du kan unngå å bli utsatt for det denne læreren opplevde.


  Et viktig fundament i denne boken er det mye siterte utsagnet om at «et barn ligner både alle andre barn, ligner noen barn og ligner ingen andre barn» (Pennington, 2008). Med dette menes at selv om vi vet hva slags lærevansker barnet strever med, er barnet unikt og mye mer enn sine vansker. Likevel har barn med lærevansker en del karakteristikker til felles, og forskning er basert på dette. Det er de som skal hjelpe barnet, og som kjenner barnet som kan skille mellom karakteristika ved barnet som har med vansken å gjøre, og det som er unikt for barnet. Det forskning kan hjelpe oss med, er å oppnå en forståelse av de trekkene barnet deler med andre barn som har lærevansker, og hvordan vi kan sette i verk tiltak for å avhjelpe disse problemene. At alle barn er forskjellige og unike, er altså ikke et gyldig argument for ikke å sette seg inn i hva vi vet om lærevansker, eller sette i verk tiltak, men en påminnelse om å se det unike ved hvert tilfelle samtidig som man fortrinnsvis bygger på forskningsbasert praksis. Vi har pålitelig kunnskap om generelle trekk ved lærevansker og hvilke tiltak som kan hjelpe, og denne kunnskapen bør vi bruke. Mitt ønske er at denne boken skal være en støtte i å ta denne kunnskapen i bruk.


  
    


    Del I


    Grunnlaget for å forstå læringsutfordringer

  


  


  Kapittel 1


  Lærevansker – hva er det egentlig?


  Vansker med språk, lesing eller matematikk har over tid fått mange ulike navn og merkelapper. Her skal vi se på hvordan vi har havnet i en situasjon med så mange ulike begreper om lignende fenomener, og hvordan disse begrepene kan forstås. En viktig diskusjon er også om vi i det hele tatt bør bruke begrepet «lærevansker». Det kritiseres ofte for å være stigmatiserende og ikke ta høyde for at noen med læringsutfordringer kan utvikle kompensatoriske strategier som gir de en styrke på ulike områder. Formålet med kapittelet er å gi en oversikt over hva som ligger i begrepet lærevansker og andre lignende begreper, slik at innholdet blir tydelig og misforståelser kan unngås.


  1.1 Å «streve» med språk, lesing eller matematikk – hva vil det si?


  Når man setter seg inn i litteratur eller forskning om lærevansker, ser man raskt at det eksisterer et stort mangfold av betegnelser som skal beskrive dette feltet. For problemer med lesing og matematikk brukes betegnels­ene dysleksi, spesifikke lærevansker, dyskalkuli, matematikkvansker, lesevansker og noen ganger også generelle lærevansker. For vansker med språk brukes språkvansker, utviklingsmessig språkforstyrrelse og spesifikke språkvansker. Dette forvirrende begrepsmangfoldet gjør fagområdet unødvendig komplisert, og det kan også føre til misforståelser.


  Det er flere årsaker til at vi har endt opp i en situasjon hvor det er så mange ulike betegnelser på lignende fenomener. En årsak er at en del av forskningen har sitt utspring i en barnepsykiatrisk tradisjon hvor man ofte har vært opptatt av diagnostisering. Diagnoser knyttet til lærevansk­er er derfor også inkludert i de to vanligste diagnosemanualene i psy­kiatri, International Classification of Diseases, 11th Revision (ICD-11) (WHO 2018) og The Diagnostic and Statistical Manual of Mental Disorders, Fifth Edition (DSM-5) (American Psychiatric Association, DSM-5 Task Force). Forskningsfakta 1 viser de ulike diagnosene for lærevansker og kriteriene for disse i hver av de to diagnosemanualene. Det er verdt å merke seg at hverken dysleksi eller dyskalkuli er egne diagnoser i manualene.


  Så hvorfor bruker vi likevel betegnelser som dysleksi og dyskalkuli selv om det ikke er egne diagnoser i manualene? En viktig grunn til dette er at en del forskere og klinikere har stilt spørsmålstegn ved hvordan de ulike vanskene er presentert i diagnosemanualene, og vært uenige i kriteriene for vanskene (Bishop, Snowling, Thompson, Greenhalgh, & Consortium, 2016; Pennington, 2002; Pennington, 2008). De har argumentert for at man trenger mer operasjonelle betegnelser som gjør at man kan skille mellom ulike typer vansker på en bedre måte, og også dermed kan utrede hva vanskene består i, med større sikkerhet. De mer operasjonelle betegnelsene har ulikt utspring, og de er også betegnelser som er brukt over lang tid. Et eksempel på det er dysleksi som angivelig først ble brukt av Rudolf Berlin, en professor i Stuttgart som undersøkte voksne med lærevansker. Dyskalkuli ble ikke tatt i bruk i forsknings­artikler før på 1970-tallet (Kosc, 1974). I årenes løp har de operasjonelle definisjonene på hva som ligger i disse betegnelsene, blitt endret (noe vi skal se nærmere på i kapitlene 5, 9 og 12), men betegnelsene blir fortsatt brukt.


  Lesevansker, slik betegnelsen brukes i norsk terminologi, refererer som regel til vansker som har sitt utspring i problemer med å automatisere sammenhengen mellom lyd og bokstav, også kalt ordavkoding. Dersom disse vanskene er vedvarende og alvorlige, kalles de ofte for dysleksi. Et viktig moment å merke seg for dysleksi er at begrepet «lesing» på norsk lett kan misforstås. Når vi bruker dette begrepet, er det ikke klart om vi snakker om det å avkode sammenhengen mellom lyd og bokstav eller leseforståelse. I denne boken brukes begrepet «leseforståelse» konsekvent når fokuset er leseforståelse, og ikke begrepet lesing. Her brukes «lesevansker» eller «lesevansker og dysleksi» om de som strever med lesing primært på grunn av ordavkodingsvansker. Til slutt, vansker med leseforståelse kan være en følge av både dysleksi og utviklingsmessige språkvansker, men det diskuteres også om det er et eget separat problemområde. For å unngå misforståelser, når vi snakker om leseforståelse som en egen separat vanske og ikke som en følge av lesevansker eller språkvansker, brukes begrepet «leseforstå­elsesforstyrrelse».

    Forskningsfakta 1


    Vansker med språk, lesing og matematikk i diagnosemanualene


    
      
        

        

        
      

      
        
          	

          	
            DSM-5

          

          	
            ICD-11

          
        


        
          	
            Lesevansker

          

          	
            Spesifikke lærevansker


            Vansker med læring og bruk av akademiske ferdigheter, hvor minst ett av følgende symptomer har vært til stede i minst seks måneder, til tross for tiltak rettet mot disse vanskene:


            1) unøyaktig, sakte eller anstrengt ordavkoding


            2) vansker med å forstå innholdet i det som blir lest


            3) vansker med staving


            4) vansker med utforming av tekst


            5) vansker med å mestre tallforståelse, aritmetiske basisenheter eller regning


            6) vansker med matematisk resonnering

          

          	
            Utviklingsmessig læringsforstyrrelse


            En betydelig og vedvarende vanske i utviklingen ved læring av akademiske ferdigheter som kan inkludere lesing, skriving eller aritmetikk.


            Barnets ferdigheter i den akademiske ferdigheten som er rammet, er under hva som forventes i forhold til kronologisk alder og evnenivå. Vanskene kommer først til uttrykk i tidlig skolealder når lese- og/eller matematikkopplæring starter. Vanskene skyldes ikke sansetap, utviklingshemning eller motorikk, og heller ikke manglende skolegang, manglende språkkunnskaper på skolespråket eller psykososiale vansker.

          
        


        
          	
            Matematikkvansker

          

          	
            Går inn under spesifikke lærevansker (se over).

          

          	
            Inngår i utviklingsmessig læringsforstyrrelse (se over).

          
        


        
          	
            Språk­vansker

          

          	
            Språkforstyrrelse


            A: Vedvarende vansker med å tilegne seg og å bruke språk både muntlig, skriftlig, tegnspråk eller annet på grunn av svikt i forståelse eller produksjon som inkluderer det følgende:


            – begrenset ordforråd


            – begrenset setningsstruktur


            – funksjonshemning i språklig samhandling


            B: Språkferdigheter er betydelig nedsatt sett i forhold til hva som er forventet for alder.


            C: Symptomene har oppstått tidlig i barnets utvikling.


            D: Vanskene kan ikke tilskrives hørsels- eller sansetap, motorisk dysfunksjon eller andre medisinske eller nevrologiske tilstander og er ikke bedre beskrevet som utviklingshemning eller en annen generell utviklingsforstyrrelse.

          

          	
            Utviklingsmessig språkforstyrrelse


            Vedvarende forstyrrelser i evnen til språklig tilegnelse, forståelse, produksjon eller bruk som typisk oppstår i tidlig barndom, og som forårsaker alvorlige begrensninger i barnets evne til å kommunisere. Barnets evne til å forstå, produsere eller bruke språk er betraktelig under hva som er forventet for barnets alder. Språkvanskene skal ikke kunne forklares med en annen utviklingsforstyrrelse, sansetap eller nevrologisk tilstand, inkludert hjerneskade eller infeksjon.

          
        

      
    


    Fra DSM-5 (American Psychiatric Association 2013), ICD-11 (WHO 2018)

  


  For utviklingsmessige språkforstyrrelser er prosessen med å etablere en operasjonell betegnelse fullført relativt nylig (Bishop et al., 2016). Tidligere brukte man betegnelsen «spesifikke språkvansker» om denne gruppen. Etter hvert ble denne betegnelsen sterkt kritisert, blant annet fordi man så at barn med alvorlige språkvansker ofte hadde vansker ikke bare med språk, men også på andre områder som motorikk, oppmerksomhet og sosial fungering (Donolato, Cardillo, Mammarella, & Melby-Lervåg, 2022; Snowling, Hayiou-Thomas, Nash, & Hulme, 2020; Toppelberg & Shapiro, 2000). For å finne frem til en betegnelse og en prosedyre for å kartlegge vansken flest mulig kunne enes om, ble det i England gjennomført en såkalt delfistudie (Bishop et al., 2016). En delfistudie er en undersøkelse hvor en gruppe forskere og eksperter deltar og svarer på ulike påstander. Deretter oppsummeres disse, og man ser hvilke påstander det er enighet eller konsensus om. I denne delfistudien ble 57 erfarne klinikere og forskere innhentet for å svare på 21 påstander om språkvansker, inkludert hva man skulle kalle vanskene. Det var 78 % enighet om 19 påstander, deriblant at det som tidligere ble kalt spesifikke språkvansker, i stedet skulle bli kalt «developmental language disorder». I Norge tok Statped (Kristoffersen, Rygvold, Klem, Valand, Asbjørnsen & Næss, 2021) denne prosessen videre og gjennomførte en egen delfistudie, hvor konklusjonen var at den norske betegnelsen skulle være utviklingsmessig språkforstyrrelse, men med initialene fra den engelske betegnelsen (DLD).


  Denne gjennomgangen viser altså at vi bruker ulike betegnelser delvis av historiske grunner, men også fordi fagpersoner tilhører ulike tradisjoner. En del av betegnelsene og diagnosene har imidlertid blitt kritisert og betegnet som usikre, og hvorfor skal vi se nærmere på nå.


  1.2 Validering av diagnoser


  Diagnosemanualene ICD-11 og DSM-5, som ble vist på s. 23, er basert på et grundig forarbeid for å validere diagnosene. Å utvikle og valid­ere slike diagnostiske systemer kalles innenfor medisin for nosologi. Med validering av diagnoser mener man å utvikle et klassifikasjonssystem over de ulike diagnosene og hvordan de står i forhold til hverandre. Målet med klassifiseringen av diagnoser er å identifisere grupper av symptomer som vi vet oppstår sammen, og som kan bidra til å identifisere grupper som er mest mulig like når det gjelder både karakteristika ved vansken, forløpet til vansken og hvilke tiltak som kan ha effekt for å avhjelpe vansken. For at en diagnose skal bli betegnet som valid, må den oppfylle ulike kriterier (Pennington, 2008). Det er vanlig å forutsette at en diagnose må kunne omfatte en gruppe av personer med visse fellestrekk hvor de diagnostiske trekkene er relativt like, at det må være mulig å avdekke diagnosen på en pålitelig måte også når man bruker ulike verktøy (for eksempel ulike ordavkodingstester for dysleksi), og at gruppen ikke er påvist i bare én undersøkelse, men i flere som har funnet samme resultat (Fletcher, Lyon, Fuchs, & Barnes, 2018; Pennington, 2008).


  Diagnosene for lærevansker (enten vi da snakker om betegnelsene som er brukt i manualene, eller de mer operasjonelle betegnelsene som dysleksi, dyskalkuli og utviklingsmessig språkforstyrrelse) har imidlertid vært kritisert for ikke å være valide (Elliott & Grigorenko, 2014). En grunn til det er at kuttpunktene i språk, lesing eller matematikk for hva som betegnes som «normalt», og hva som er en vanske som gir en bestemt diagnose, er fastsatt mer eller mindre tilfeldig basert på konvensjoner i faget (Lervåg, 2021; Pennington & Bishop, 2009; Protopapas & Parrila, 2018). Hva menes egentlig med dette? På alle alderstrinn er ferdigheter i språk, lesing eller matematikk normalfordelt. Det betyr altså at de fleste har ferdigheter rundt gjennomsnittet, mens et mindretall har svært gode ferdigheter eller svært svake ferdigheter (for forklaring på dette, se Forsk­ningsfakta 2). Hva vi regner som så svake ferdigheter at de opp­fyller kravene til en diagnose, er altså litt tilfeldig, vi må bestemme oss for hvor mange prosent vi egentlig skal si har en så alvorlig vanske at det kvalifiserer til å få en bestemt diagnose. Om det er å være blant de 5 % som strever mest, 7 % eller 10 % er det liten enighet om. Det varierer både mellom forskere og mellom de som utreder lærevansker. I praksis operasjonaliseres imidlertid diagnosene ofte til å være de 5–7 % som strever mest, men det kan altså være både strengere kriterier i enkelte tilfeller, eller mindre strenge kriterier. En lærevanske er derfor ikke tydelig noe du enten har eller ikke har, som for eksempel Downs syndrom, hvor vi vet at de som mangler et kromosom, har denne diagnosen. Lærevansker handler om glidende overganger og kuttpunkter, og de er det i liten grad enighet om.

    Forskningsfakta 2


    Normalfordeling og kuttpunkt for lærevansker


    Språk, lesing og matematikk følger (i likhet med mange ferdigheter) en såkalt standard normalfordeling på hvert årstrinn, som vist nedenfor. De fleste av oss kan sikkert komme på ferdigheter hvor vi er over gjennomsnittet, og andre ferdigheter hvor vi er under gjennomsnittet. De fleste befinner seg rundt gjennomsnittet for språk, lesing og matematikk, og deretter blir det færre og færre desto lenger unna vi kommer gjennomsnittet. Hvor man setter kuttpunkt for diagnose i en slik fordeling er derfor relativt tilfeldig.

  Et annet forhold som kompliserer diagnostisering av lærevansker, er at mange med alvorlige vansker ofte har mer enn ett problem eller symptom. Mange med lesevansker strever med matematikk (Joyner & Wagner, 2020), og mange med språkvansker strever med både lesing, matematikk og ofte også motorikk (Snowling & Melby-Lervåg, 2016; Toppelberg & Shapiro, 2000). Dette har også ofte vært brukt som argument for at diagnosene ikke er fruktbare inndelinger. I tillegg har man (som vi skal se nærmere på i kapittel 7) også lett etter ulike spesifikke markører for de ulike lærevanskene. Man har da brukt logikken fra en del medisinske diagnoser som går ut på at om man finner noe som er helt spesifikt for de som har en bestemt vanske som kan skille dem fra resten av befolkningen (jamfør eksempelet med et kromosom mindre hos mennesker med Downs syndrom), vil man automatisk få validert diagnosen (Melby-Lervåg, 2010; Rice & Wexler, 1996). Denne forskningen har imidlertid ikke gitt ønskede resultater. Tidligere tenkte man for eksempel at årsaken til dysleksi var en fonologisk svikt som gjorde at man hadde problemer med å lagre representasjoner av bokstavlyder i langtidsminnet. Man tenkte seg at et kriterium for dysleksi kunne være problemer på tester som undersøkte fonologiske ferdigheter, og at dette kunne være en markør (Hulme & Snowling, 2013). Dessverre viste det seg at det var mange med lesevansker som ikke hadde slike problemer, og dermed falt dette bort som markør. Også innenfor språkvansker har man manglet ønskede resultater etter forskning på mark­ører, vanskene er sammensatt, og det har vært vanskelig å vise at markørene også reflekterer årsaker til problemene (Melby-Lervåg, 2010).


  Som denne gjennomgangen har vist, har vi mange ulike betegnelser på lærevansker, både formelle diagnoser, operasjonelle «diagnoser» og mer beskrivende betegnelser. Her i denne boken er det valgt primært å bruke betegnelsene språkvansker, lesevansker, leseforståelsesvansker og matematikkvansker. Om lesevansker brukes ofte begrepet «lese- og skrivevansker» på norsk. Dette begrepet er valgt bort av to grunner: Det brukes ikke i internasjonal litteratur, og det kan være litt misvisende. Grunnen til det er at begrepet «skriving» er litt uklart fordi det kan vise til både staving og tekstskaping. Ofte strever barn med dysleksi med lese- og stavevansker og ikke vansker med tekstskaping. De med språkvansker, derimot, kan ha store vansker med å skape tekst, men de har ikke nødvendigvis stavevansker.


  Når det gjelder begrepene språkvansker, lesevansker, leseforståelses­vansker og matematikkvansker, er disse valgt i tråd med argumentasjonen tidligere i kapittelet. Diagnosene ekskluderer også de som har store utford­ringer (altså for eksempel skårer blant de 15 % som strever mest), fordi de ikke er blant de 5–7 % som strever mest. Et barn kan ha et stort behov for tiltak selv om vedkommende ikke faller innenfor denne kategorien, men er kanskje blant de 15 % som strever mest. I tillegg er heller ikke systemet i Norge for å få spesialundervisning bygget opp rundt at man må ha en diagnose, det handler om hvorvidt barnet kan følge klassens plan. Dette kan sees på som en styrke med det norske systemet fordi vi kanskje i mind­re grad enn andre land hvor hjelpen er knyttet til diagnose, kan unngå problemer med overdiagnostisering. Likevel, selv om det her er valgt ikke å bruke de diagnostiske betegnelsene, betyr ikke det at diagnoser ikke kan være nyttige eller ha sin funksjon. Dette vil bli diskutert i neste seksjon.


  1.3 Trenger vi egentlig diagnoser for lærevansker?


  Enkelte argumenterer altså for at å bruke diagnostiske betegnelser på språk- og lærevansker kan gjøre mer skade enn nytte. Hovedargumentet for det er at diagnoser retter fokuset mot hva som er i veien med barnet, og ignorerer at vansken kan ha oppstått som en følge av dårlig undervisning (Elliott & Grigorenko, 2014; Grue, 2013; Grue, 2016). Det kan føre til at barnet senker forventningene til seg selv og blir stigmatisert og ekskludert på skolen. Det kan også føre til at foreldre og lærere tar mind­re ansvar, og at skolene får ekstra ressurser ved «å hekte» en diagnose på barnet. Det er imidlertid uten tvil en del barn som har vansker som ikke skyldes lite stimulering hjemme eller dårlig undervisning, og som strever betydelig i skolehverdagen. Det viktigste er å hjelpe disse barna, enten de får en diagnose eller ikke (Bishop et al., 2016). For mange foreldre og for barnet selv som kan ha strevd i lang tid med lærevansker, kan det å få en diagnose ofte oppleves som en lettelse. Det åpner også opp for en følelse av fellesskap og muligheter til å møte andre i samme situasjon, for eksempel interesseorganisasjoner. Diagnoser på lærevansker vil sannsynligvis brukes også fremover, men det er viktig at de brukes med fornuft og klokskap.


  Fordi lærevansker altså er diagnostisert basert på symptomer og ikke årsaker (som for eksempel Downs syndrom), har en del argumentert for at vi ikke trenger disse diagnosene (Elliott & Grigorenko, 2014; Lervåg, 2021). Diagnostiske kategorier for lærevansker er altså rent deskriptive og basert på kartlegging og observasjon. Selv om forskningen nå har gjort at vi er nærmere å forstå årsaker til lærevansker enn vi har vært noen gang, er det fortsatt mye forskning som gjenstår før årsaker eventuelt kan brukes som diagnosekriterier. Enn så lenge er diagnosene dermed deskriptive og symptombaserte, og de vil derfor alltid inneholde et innslag av skjønn og subjektive vurderinger. Det er altså viktig å huske på at de diagnosene vi bruker, er hypotetiske begreper som må bli validert.


  Det finnes lite forskning som har kartlagt hvordan diagnosene brukes i støttesystemet i dag, men det er nok grunn til å anta at det er variasjoner her både geografisk og mellom ulike deler av støttesystemet. PP-tjenester vil som regel ha mindre søkelys på diagnoser, men en del PP-tjenester bruker de operasjonelle betegnelsene som dysleksi, dyskalkuli og DLD. En av hovedoppgavene til PP-tjenesten er å vurdere om barn har rett på spesialpedagogisk hjelp eller spesialundervisning. Som nevnt krever dette i Norge ingen diagnose. Dermed er det også naturlig at PP-tjenesten ikke har stor oppmerksomhet rettet mot diagnoser. I Statped, barne­habiliteringstjenesten og barne- og ungdomspsykiatrien vil diagnoser være vanlige, både fordi dette er instanser som PP-tjenesten henviser til for diagnostisering, men også fordi de i større grad enn PP-tjenesten har personale som kan sette diagnoser. Det er nok vanskelig å tenke seg et støttesystem uten diagnoser, å navigere uten dette vil være komplisert, og dessuten vil som nevnt også foreldre og fagpersoner i mange tilfeller synes at slike kategoriseringer er nyttige. For PP-tjeneste, skole og barnehage er imidlertid det viktigste å vite hva barnet eller eleven strever med, slik at det kan gi riktig retning for tiltak.


  1.4 Bør språk-, lese- og matematikkvansker kalles lærevansker?


  Som en slags samlebetegnelse er det vanlig å bruke begrepet «lærevansker» om språk-, lese- og matematikkvansker. Dette har nok sitt opphav i internasjonal litteratur hvor man bruker «learning disorders» eller «developmental disorders» som fellesbetegnelser for slike utfordringer. Det er imidlertid verdt å merke seg at denne begrepsbruken er omdiskutert og kritisert. Med utspring i autismeforskning har begrepet nevrovariasjon stadig fått sterkere fotfeste (Chapman, 2020). Med nevrovariasjon menes at personer oppfatter verden og lærer på ulike måter, og at dette er en del av den naturlige variasjonen som ikke bør sykdomsforklares eller bli noe som man skal medisinere eller behandle. Bevegelsen rundt å fremme og akseptere nevrovariasjon omfatter ikke lenger bare autisme, men også dysleksi og dyskalkuli. Flere med disse vanskene har med utgangspunkt i egne erfaringer vektlagt at en lærevanske på en del områder kan være en ressurs. Det kan for eksempel være fordi man lærer seg kompensatoriske strategier og oppøver andre typer ferdigheter enn man ville ha gjort hvis man ikke hadde hatt vansken.


  Til tross for diskusjonen rundt begrepene brukes altså her begrepet lærevanske, siden det er mest kjent og etablert. Det er imidlertid viktig å merke seg at ikke alle med lærevansker opplever dette som en «vanske», og at det i en del tilfeller også kan oppleves som en ressurs. Man bør imidlertid heller ikke underkjenne at mange med slike vansker opplever dem som en stor belastning og har svært vanskelige skoleår. Uavhengig av hvilke begreper man bruker, bør man evne å se begge disse perspektivene. Likevel er det viktig å understreke at det kan være problematisk å ha et for stort søkelys på «vanske» fordi dette ofte gir assosiasjoner til et problem og manglende mestring som tillegges den enkelte. For noen kan dette oppfattes som ekstra belastende i en allerede vanskelig situasjon.


  1.5 Oppsummering: Kapittel 1 Lærevansker – hva er det egentlig?


  
    	◼ Mange ulike betegnelser brukes på språkvansker, lesevansker og matematikkvansker, basert på diagnosemanualene DSM-5 og ICD-11 samt mer operasjonelle definisjoner konstruert i forskning og av fagmiljøer.


    	◼ Språk-, lese- og matematikkferdigheter er normalfordelt på alle årstrinn. Hvor man setter kuttpunkt for hva som er en vanske eller en diagnose, og hva som tilhører normalvariasjonen, er mer eller mindre tilfeldig basert på konvensjoner i feltet.


    	◼ Mange med lærevansker har mer enn en vanske, og det blir i mindre grad gjenspeilet innenfor diagnosetenkningen.


    	◼ Diagnoser for lærevansker blir ofte kritisert for å fremme et individperspektiv og for å plassere ansvaret for vansken hos den enkelte fremfor å se på bidrag fra miljøet rundt. Det er også nå en bevegelse mot et fokus på såkalt nevrovariasjon, altså at vi er ulike, og dette bør aksepteres fremfor å se på det som et problem.


    	◼ For foreldre og den det gjelder, kan diagnoser være nyttige for å gi en forståelse av hva som er utfordringene.


    	◼ Selv om man unngår å bruke diagnosebetegnelser, er det behov for en grundig utredning av barn som strever. En god utredning er en for­utsetning for tiltak som er tilpasset den enkelte.


    	◼ Her vil vi bruke begrepene språkvansker, avkodingsvansker, leseforstå­elsesvansker og matematikkvansker og ikke de diagnostiske betegnels­ene. Grunnen til det er at mange som strever med disse utfordringene, har behov for kartlegging, støtte og tiltak, til tross for at de kanskje ikke oppfyller diagnosekriteriene.

